**Предлози из извештаја Повереника за 2009.**

Стога Повереник предлаже Народној скупштини да, имајући у виду напред изнето, размотри и прихвати следеће препоруке и у складу са Законом о народној скупштини, предузме потребне мере за њихову реализацију и то:

1. Да надлежно Министарство за државну управу и локалну самоуправу обезбеди вршење свеобухватног надзора над применом ЗСПИЈЗ и примена санкција, тј.одговарајућа прекршајна одговорност, у складу са Законом о изменама и допунама ЗСПИЈЗ од 16.12.2009.г.;
2. Да Влада Србије без одлагања, регулише начин остваривања и почне да извршава своју обавезу да у случају потребе, обезбеђује извршење решења Повереника, у складу са чл.28.ст.3. ЗСПИЈЗ;
3. Да Влада Србије, кроз спровођење Стратегије о реформи државне управе и Стратегије развоја електронске управе у Републици Србији, обезбеди квалитетније информисање јавности о раду органа извршне власти, објављивањем свих релевантних информација и докумената о раду власти у информаторима о раду, на Интернету, на проактивној основи, и без посебних захтева јавности;
4. Да Влада Србије, односно њене стручне службе, у најкраћем року обезбеди услове неопходне за спровођење Закона о заштити података о личности и то:
   1. Усвоји Стратегију Републике Србије о заштити података о личности, према Предлогу стратегије упућеном од стране Повереника, у септембру 2009.г,
   2. Донесе подзаконски акт о мерама заштите и начину архивирања нарочито осетљивих података, у складу са чланом 16. ст. 5. ЗЗПЛ, за чије доношење је истекао законски рок 04.05.2009.г.
   3. Обезбеди коначно решење простора за рад Повереника који омогућује спровођење одобреног Кадровског плана за 2010.г. и пријем потребног броја извршилаца;
5. Да Влада Србије посебним закључком обавеже надлежна министарства, Републички секретаријат за законодавство и Канцеларију за европске интеграције да се приликом припреме прописа, обезбеди доследна примена ЗСПИЈЗ и ЗЗПЛ, тј. усаглашавање одредаба које регулишу јавност рада органа и доступност информација, као и одредаба о обради података о личности, са овим законима и одговарајућим уставним одредбама;

1. Да надлежни одбори Народне скупштине, првенствено Законодавни одбор и Одбор за европске интеграције, приликом давања мишљења на законске предлоге, већу пажњу посвете очувању конзистентности правног система и примени европских стандарда у области слободног приступа информацијама и заштите података о личности.

Усвајање и спровођење предложених мера би отклониле главне препреке и обезбедиле потребне услове за квалитетнију примену закона из надлежности Повереника.